b'\n_START_ARTICLE_\nCesar Kanmu\n_START_SECTION_\nTradicionalna zgodba\n_START_PARAGRAPH_\nKanmujevo osebno ime (imina) je bilo Jamabe (\xe5\xb1\xb1\xe9\x83\xa8). Bil je najstarej\xc5\xa1i sin princa \xc5\xa0irakabeja (kasneje znanega kot cesar Konin); rodil se je pred o\xc4\x8detovim vzponom na prestol. Glede na zapise iz \xc5\xa0oku Nihongija (\xe7\xb6\x9a\xe6\x97\xa5\xe6\x9c\xac\xe7\xb4\x80) je bila njegova mati potomka korejskega kralja Muryeonga v deseti generaciji._NEWLINE_Po o\xc4\x8detovi smrti je postal kronski princ njegov polbrat, princ Osabe. Njegova mama je bila princesa Inoe, h\xc4\x8derka cesarja \xc5\xa0omuja, a je na koncu Kanmu zasedel prestol. Ko sta Inoe in Osabe leta 775 umrla v izgnanstvu (zaradi domnevnega preklinjanja cesarja), se je Kanmu poro\xc4\x8dil z Osabejevo sestro, svojo polsestro princeso Sakahito. Leta 781 je po zasedbi prestola imenoval svojega mlaj\xc5\xa1ega brata princa Savara za kronskega princa. Hikami no Kavacugu, pravnuk cesarja Tenmuja je sku\xc5\xa1al leta 782 izvesti dr\xc5\xbeavni udar, ki ni uspel. Z mamo sta bila poslana v izgnanstvo. Leta 785 je bil Savara izgnan in je izgnanstvu tudi umrl._NEWLINE_Kanmu je imel 16 cesaric in dru\xc5\xbeic ter 32 cesarskih otrok. Med njimi so trije sinovi postali cesarji Hejzej, Saga in D\xc5\xbeunna. Nekateri potomci (imenovani Kanmu Tajra ali Kanmu Hej\xc5\xa1i) so si nadeli dedni naziv klana Tajra (v prihodnih generacijah so postali pomembni bojevniki, kot sta Tajra no Masakado, Tajra no Kijomori) in klana Hod\xc5\xbeo. Pesnik poezije vaka Arivara no Narihira je bil njegov vnuk._NEWLINE_Tradicionalno ga \xc4\x8dastijo v spominskem \xc5\xa1intoisti\xc4\x8dnem sveti\xc5\xa1\xc4\x8du (misasagi) Ka\xc5\xa1ivabara no Misasagi (\xe6\x9f\x8f\xe5\x8e\x9f\xe9\x99\xb5) v okro\xc5\xbeju Fu\xc5\xa1imi-ku v Kjotu, kjer je njegov mavzolej.\n_START_SECTION_\nPolitika\n_START_PARAGRAPH_\nZgodnej\xc5\xa1e cesarsko pokroviteljstvo budizma (za\xc4\x8denj\xc5\xa1i s princem \xc5\xa0otokujem (574\xe2\x80\x93622)) je privedlo do splo\xc5\xa1ne politizacije duhov\xc5\xa1\xc4\x8dine in pove\xc4\x8danega spletkarjenja ter korupcije. Leta 784 je cesar premaknil prestolnico v Nagaoka-kjo, s \xc4\x8dimer je \xc5\xbeelel zmanj\xc5\xa1ati politi\xc4\x8dno mo\xc4\x8d budisti\xc4\x8dnih ustanov v Nari. \xc5\xbde od leta 771 (v \xc4\x8dasu \xc5\xa1tudij duhovnika Kukaja) so se vrstili cesarski odredi, ki so omejevali \xc5\xa1tevilo sve\xc4\x8denikov in gradnjo templjev. Tej potezi je sledilo ve\xc4\x8d naravnih katastrof, med drugim poplava polovice mesta. Leta 785 so umorili glavnega arhitekta nove prestolnice, Fud\xc5\xbeivara no Tanecuguja._NEWLINE_Isto\xc4\x8dasno so bile Kanmujeve vojske potisnjene na rob cesarstva, kar je vodilo do upora in leta 789 do ve\xc4\x8djega poraza cesarskih enot. Istega leta je pri\xc5\xa1lo tudi do su\xc5\xa1e in lakote; ulice prestolnice so bile polne bolanih, ljudje pa so se skrivali pred vpoklicom v vojsko in prisilno delo. Mnogi so se z istim razlogom preobla\xc4\x8dili v budisti\xc4\x8dne menihe. Leta 794 je cesar nenadoma ponovno prestavil prestolnico, tokrat v Hej\'an-kjo, dana\xc5\xa1nji Kjoto. Nova prestolnica je za\xc4\x8dela z delom \xc5\xbee zgodaj prej\xc5\xa1nje leto, a je bila sprememba vseeno nenadna in je zato \xc5\xa1e dodatno zmedla ljudi._NEWLINE_Kanmu je politi\xc4\x8dno podprl svojo vladavino s spremembo u\xc4\x8dnega na\xc4\x8drta na univerzi. Konfucijanska ideologija je bila \xc5\xa1e vedno razlog obstoja cesarske vlade. Leta 784 je odredil u\xc4\x8denje novega predmeta po Analih pomladi in jeseni, ki so nastali po dveh delih Kung-jang in Ku-liang. Ti komentarji so uporabljali politi\xc4\x8dno retoriko za promocijo dr\xc5\xbeave, kjer je cesar "sin nebes" in naj bi sku\xc5\xa1al \xc5\xa1iriti vpliv na barbarske de\xc5\xbeele, s \xc4\x8dimer zadovolji ljudi. Leta 798 sta postala obvezno branje na vladni univerzi._NEWLINE_Kanmu je sponzoriral potovanji menihov Kukaja in Saj\xc4\x8doja na Kitajsko, od koder sta se vrnila in ustanovila veji budizma \xc5\xa0ingon in Tendaj.\n_START_SECTION_\nZapu\xc5\xa1\xc4\x8dina\n_START_PARAGRAPH_\nLeta 2001 je cesar Akihito dejal novinarjem, da \xc4\x8duti nekak\xc5\xa1no povezanost s Korejo, saj japonske kronike bele\xc5\xbeijo, da je bila Kanmujeva mati iz krvne linije kralja Murjonga iz kraljestva Baekje, kar je bilo prvo priznanje korejske krvi v japonski cesarski liniji. Glede na \xc5\xa0oki Nihongi je bila cesarjeva mati, Takano no Niigasa potomka princa Junda, sina Muryeonga, ki je leta 513 umrl na Japonskem (Nihon \xc5\xa0oki, 17. poglavje).'